Vorobelová, Slavěna, poslankyňa NR SR (2023-02-03):
Ďakujem veľmi pekne za slovo. Tento zákon má, ako som povedala, svoje za a proti. Je to uhoľ pohľadu. Treba si uvedomiť, koho zastupuje strana SaS, Sloboda a Solidarita. Zastupuje elity, oligarchov, zbohatlíkov, nadnárodné spoločnosti, veľkých podnikateľov, malých podnikateľov, ale ľudí berie ako zdroj zisku. Ľudia sú pre nich čísla, štatistiky, zdroj daní. Už len ten argument, že dôchodcovia chcú pracovať v nedeľu, že je to nejaká sociálna terapia. Ja nepoznám dôchodcu, ktorý by chcel pracovať v nedeľu. Ak by mal dobrý dôchodok, žiaden dôchodca nechce pracovať v nedeľu. Chce chodiť na kultúrne podujatia, na športové podujatia, ako tu zaznelo, chce žiť normálny, slušný život s normálnym dôchodkom. Strana Sloboda a Solidarita stále bojuje proti zvyšovaniu dôchodkov. Áno, rozumiem aj ich pohľad, ale myslím si, že človek si zaslúži dôstojný život. Solidarita. Tak prečo nie sme, páni poslanci, potom zo strany SaS solidárni s bežnými ľuďmi? Prečo nepracujeme v nedeľu? Prečo tu nezasadáme v pondelok? Prečo máme obedňajšiu prestávku dve hodiny? Však buďme solidárni. Pracujme. Bolo tu spomínané, že odbory najlepšie vedia a tí podnikatelia najlepšie vedia, že či áno alebo nie, či majú mať otvorené, alebo nemajú mať otvorené. No odbory podľa mojich informácií sú za tento návrh zákona. Možnože nie v takom konkrétnom znení, ako je teraz konkrétne navrhované, ale boli dohodnuté tie pozmeňovacie návrhy, že tam budú. A myslím, že to stanovisko je jasné. Stanovisko tých zamestnancov je jasné. Stále tu hovoríme o zákaze maloobchodného predaja. Nie, to nie je zákaz maloobchodného predaja. Ten maloobchodný predaj môže fungovať, ako aj služby môžu fungovať v nedeľu. Je to len obmedzenie nariadiť prácu zamestnancovi v maloobchode. Čiže tí živnostníci možno nájdu priestor, že budú otvorení a budú poskytovať proste ten predaj. Budú predávať, stúpnu im zisky. Ale sami dobre viete, že tomu tak nie je. Aj ľudia sa vedia nastaviť proste na ten systém, že sa bude nakupovať od pondelka do soboty. Ja nevidím nejaký problém v tom, aby museli nakupovať niečo v nedeľu. No neviem, či vám budú chýbať, ja neviem, spodné prádlo alebo čo v nedeľu také nutné musíme nakupovať. Veď ak budete chcieť ten teplý rožok, tak myslím si, že bude nejaká večierka, kde bude ten živnostník, ktorý tie teplé rožky bude predávať a kľudne si ich môžete kúpiť. Spomínali sa tu nejaké čísla, že sú tam odhady ministerstva financií, že o prácu by mohlo dôjsť cca 1 700 ľudí. Sú to len odhady, nie sú to žiadne fixné čísla. Ale ja si myslím, že tá masa ľudí sa presunie do iných sektorov, ktoré možno sa oživia a začnú fungovať. Čiže ja nevidím žiaden dôvod, ako tu zaznelo, že hromadné prepúšťanie. Vy viete, čo je hromadné prepúšťanie? Veď potom hromadne prepúšťame každý deň, lebo ľudia dostávajú výpovede, končia v práci. Tak na Slovensku máme hromadné prepúšťanie nonstop. Sme v kríze. Sme v recesii. Veď veľmi dobre viete, že ľudia vás upozorňujú na to, že tie ceny rastú. Ja nemám pocit, že by oni chceli húfne teraz chodiť nakupovať v nedeľu. Ja mám skôr pocit, že ten predaj sa bude obmedzovať. A tí ľudia obmedzujú svoje nákupné návyky. Snažia sa šetriť, kde sa dá. Stále tu hovoríme o zosúlaďovaní osobného a pracovného života. Veď sú na to prieskumy. Každý by rád bol so svojou rodinou v nedeľu, áno, u nás je to tak zaužívané, že tá nedeľa si zaslúži, aby rodina bola spolu. Ak chceme byť teda aj solidárni, prečo potom, ja neviem, keď berieme ten pohľad taký, že veď ľudia chcú nakupovať. No napríklad možno ľudia chcú si vybavovať úradné veci v sobotu a v nedeľu. Prečo nezrušíme v utorok, streda, štvrtok štátne úrady, ministerstvá a budeme robiť v sobotu a v nedeľu. Povieme tým úradníkom, robte v sobotu a v nedeľu. Čiže ja nerozumiem tým argumentom, že prečo by to nemohlo byť u nás. Stále sa hrdíme, že západ. Však inšpirujme sa západom. Veď keď zbroja, zásobujú Ukrajinu, pomáhajme Ukrajine, zásobujme. Veď západ to robí. My sme súčasťou západu. Tak prečo v tomto si neberieme tú inšpiráciu? Veď západ, na západe väčšina krajín to tak má. Prečo sa porovnávame s tými, ktorí to, práve to obmedzenie toho Zákonníka práce nemajú nastavené takto? Veď buďme západní, buďme európski. Tá nákupná turistika ešte, že ľudia pôjdu nakupovať za hranice. Ja už som to spomínala. Tá turistika tu bude stále kvôli kvalite a cenám. Čiže tí ľudia, áno, idú do okolitých štátov, pretože vidia tam lepšie ceny a možno je tam širšia a lepšia, kvalitnejšia ponuka. Stále sa tu spomína, že to je nejaký kresťanský zákon. Prečo kresťanský? Čo je na tom kresťanské, že tí ľudia budú v nedeľu doma? Myslím si, že aj vy chcete byť v nedeľu doma. My, poslanci. Každý chce byť v nedeľu doma so svojou rodinou. Ako vravím, tie obchody, to nie je zákaz maloobchodného predaja. Predsa to, čo trh vykreuje, to bude. A možno tým podporíme aj práve to gastro, ktoré bolo zlikvidované, možno podporíme tú kultúru a šport. Čiže zamyslime sa možnože aj z tej opačnej strany, ten iný uhol pohľadu, ktorý to môže celé priniesť, tento zákon. Ja som rada, že diskutujeme možno ten jeden deň, dva dni o tomto návrhu zákona, pretože sa možno vyvinie nejaká celospoločenská diskusia. Aj tí ľudia, ktorí možno v tom prvom šoku, že á, nebudem môcť chodiť nakupovať v nedeľu, že, aj ja som si povedala, že ako budem tráviť čas, veď som bola zvyknutá ísť v nedeľu si nakúpiť, keď idem na kávu. Ale áno, nastavím sa, pretože sa viem vžiť do role zamestnancov. Tak ešte na záver by som chcela povedať, ja tento návrh zákona vítam. Možno nie v takom znení, ako je konkrétne, ale ak budú prijaté pozmeňovacie návrhy podľa dohody, tak tento zákon určite podporím. Ďakujem veľmi pekne.